รอบใหม่ “หุ้นส่งออก” รับ “ดอลลาร์แข็ง” ดัชนี PCE ดันเฟดขึ้นดอกเบี้ย
กลายเป็นเดือนความรัก “สีแดง” หลังจากช่วงที่ผ่านมาต่างชาติยังเทขายต่อเนื่อง ส่วนหนึ่งเป็นเพราะ “เฟด” เตรียมเดินหน้าขึ้นดอกเบี้ยต่อ หลังดัชนีเศรษฐกิจไม่เป็นไปตามที่คาดการณ์ ส่งผลให้ สกุลเงินดอลลาร์กลับมาแข็งค่าอีกรอบ
กลายเป็นเดือนความรัก “สีแดง” หลังจากช่วงที่ผ่านมาต่างชาติยังเทขายต่อเนื่อง ส่วนหนึ่งเป็นเพราะ “เฟด” เตรียมเดินหน้าขึ้นดอกเบี้ยต่อ หลังดัชนีเศรษฐกิจไม่เป็นไปตามที่คาดการณ์ ส่งผลให้ สกุลเงินดอลลาร์กลับมาแข็งค่าอีกรอบ
1 มี.ค. 2566

เดือนกุมภาพันธ์ 2566 ถือเป็นเดือนที่ตลาดทุนไทยมีความผันผวน จากแรงเทขายของนักลงทุนต่างชาติ ที่มีปัจจัยภายนอกเข้ามากดดัน โดยเฉพาะสถานการณ์ “เงินเฟ้อ” ในสหรัฐฯ ที่ดูเหมือนจะเริ่มชะลอตัว จนทำให้ธนาคารกลางสหรัฐ (เฟด) จะชะลอการปรับขึ้นอัตราดอกเบี้ย แต่กลับมีตัวเลขเศรษฐกิจสหรัฐในหลายๆ ตัวออกมาค่อนข้างดีกว่าตลาดคาด เช่น ตัวเลขการจ้างงานนอกภาคเกษตร (Non-Farm Payrolls) ดัชนี PMI และดัชนี PCE เพิ่มขึ้น 5.4% เมื่อเทียบกับงวดเดียวกันของปีก่อนในเดือนมกราคมปีนี้ สูงกว่าระดับ 5.3% ในเดือนธันวาคม 2565
ขณะที่ดัชนี PCE พื้นฐานเพิ่มขึ้น 4.7% เมื่อเทียบกับงวดเดียวกันของปีก่อนในเดือนมกราคมสูงกว่าที่ตลาดคาดที่ 4.4% และ 4.6% ในเดือนธันวาคม ซึ่ง PCE เป็นมาตรวัดอัตราเงินเฟ้อที่ธนาคารกลางสหรัฐ (เฟด) ให้ความสำคัญ และเร่งในการใช้มาตรการทางด้านการเงิน เพื่อควบคุมเงินเฟ้อ  นอกจากนี้ เจ้าหน้าที่เฟดสาขาต่างๆ ได้ออกมาส่งสัญญาณถึงการปรับขึ้นดอกเบี้ยจะยังคงมีต่อไป ทำให้ตลาดกลับมาทบทวนคาดการณ์ใหม่ ซึ่งเป็นแรงหนุนให้ค่าเงินดอลลาร์กลับมาแข็งค่าขึ้น
มุมมองของ FedWatch Tool ของ CME Group ประเมินว่า นักลงทุนให้น้ำหนัก 41.7% ที่เฟดจะปรับขึ้นอัตราดอกเบี้ย 0.50% สู่ระดับ 5.00-5.25% ในการประชุมวันที่ 21-22 มีนาคมนี้ หลังจากที่เมื่อเดือนที่แล้วให้น้ำหนักเพียง 2.8% นอกจากนี้ ผลสำรวจของมหาวิทยาลัยมิชิแกน ระบุว่า ดัชนีความเชื่อมั่นของผู้บริโภคสหรัฐดีดตัวขึ้นสู่ระดับ 67.0 ในเดือนกุมภาพันธ์ ซึ่งเป็นระดับสูงสุดนับตั้งแต่เดือน มกราคม 2565 โดยสูงกว่าตัวเลขคาดการณ์ของนักวิเคราะห์ที่ระดับ 66.4 จากระดับ 64.9 ในเดือนกราคม
ด้าน นายวิจิตร อารยะพิศิษฐ ผู้อำนวยการอาวุโส นักกลยุทธ์การลงทุนฝ่ายวิจัย บล.เมย์แบงก์ (ประเทศไทย) มองว่า ตัวเลข PCE ที่สูงขึ้นมากกว่าที่ตลาดคาดการณ์ ทำให้เกิดความกังวลที่ เฟด จะปรับขึ้นดอกเบี้ยมากกว่าที่คาด ส่งผลให้สกุลเงินดอลลาร์สหรัฐกลับมาแข็งค่า และในทางกลับกันเงินบาทไทยปรับตัวอ่อนลง ทำให้ภาพระยะสั้นนี้ตลาดทุนไทยจะยังมีแรงขายของนักลงทุนต่างชาติต่อเนื่อง
สำหรับหุ้นที่นักวิเคราะห์บริษัทหลักทรัพย์เมย์แบงก์ (ประเทศไทย) มองว่า ได้รับประโยชน์จากการอ่อนลงของเงินบาทในระยะสั้น ต้องพิจารณาเป็นกลุ่มอุตสาหกรรม และคัดเลือกออกมาเป็นรายตัว ได้แก่ กลุ่มส่งออกอาหารแช่แข็งอย่าง บริษัท ไทยยูเนี่ยน กรุ๊ป จำกัด (มหาชน) หรือ TU ซึ่งนอกจากจะได้รับอานิสงส์ดอลลาร์แข็งค่า แล้วยังมีความโดดเด่นเฉพาะตัวเนื่องจากมาร์จินที่ดีขึ้น และการส่งออกค่อยๆ ฟื้นตัว
นอกจากนี้ยังมีกลุ่มอิเล็กทรอนิกส์ที่ได้รับอานิสงส์ดอลลาร์แข็งค่า อาทิ บริษัท ฮานา ไมโครอิเล็คโทรนิคส จำกัด (มหาชน) หรือ HANA ซึ่งมีพีอีต่ำสุดในกลุ่ม รวมถึงการปลดล็อกปัญหาชิพขาดแคลนที่สถานการณ์ต่างๆเริ่มทยอยดีขึ้น
ส่วนกลุ่มโลจิสติกส์ที่รับอานิสงส์จากกลุ่มอิเล็กทรอนิกส์อีกทอด นั้นคือหุ้นของ บริษัท ไวส์ โลจิสติกส์ จำกัด (มหาชน) หรือ WICE เพราะลูกค้าหลักคือกลุ่มอิเล็กทรอนิกส์ และ อาจได้รับอานิสงส์เส้นทางขนส่งไปยังจีนและฮ่องกงที่อาจมากขึ้น
ทั้งหมดนี้เป็นเพียงมุมมองและคำแนะนำเบื้องต้นจากนักวิเคราะห์ที่เหล่านักลงทุนต้องนำข้อมูลไปทำการบ้าน และหาจังหวะที่เหมาะสมในการเข้าไปลงทุน รับปัจจัยสกุลเงินดอลลาร์ที่จะกลับมาแข็งค่าอีกครั้งในอนาคตอันใกล้นี้